Geskenke as liefdestaal - Jou Gesin | Solidariteit WêreldJou Gesin | Solidariteit Wêreld
Tuis › 2016-begroting › Geskenke as liefdestaal
Geskenke as liefdestaal
Vrydag | 25 November | 2016
Ronéll en Anke van Rooyen
Geskenke is mos daardie lekker verrassings wat toegedraai is in vrolike papier met ‘n groot blink strik op, of die mooi groot geskenksakkie met die belofte van ‘n verskeidenheid goedjies in een sakkie.
Daar is seker niemand wat nie hou van ‘n geskenkie nie, want ons is van nature nuuskierig. Dis eienaardig genoeg bewys dat geskenke nie die hoof liefdestaal van die meeste mense is nie. Hulle liefdestale is opbouende woorde en kwaliteit tyd of aanraking, maar mens het meer as een liefdestaal wat jou hart vol en gelukkig laat voel wanneer iemand jou hartstaal praat.
WATSE TIPE GESKENKE
Die winkels manipuleer mense se gedagtes sodat jy iets moet koop om vir iemand te bewys dat jy hom of haar lief het. Dis nie God se manier nie. Sy manier is om liefde te wéés en liéfde te gee. Hy het sy Seun gegee omdat Hy ons liefgehad het. Ons kan wys dat ons lief is vir mekaar deur baie dinge te gee wat nie noodwendig in blink pakkies toegedraai is nie. Almal beskou Kersfees as ‘n tyd om geskenke te gee, maar dit raak so kommersieel en mense koop onnodige duur geskenke en mis die ware boodskap en water die grootste geskenk af, naamlik dat God sy Seun gegee het. Is dit moontlik om ‘n nuwe tradisie te begin deur op Kersfees glad nie geskenke te gee nie, maar net God se liefdesgeskenke te ervaar, en dan eerder ‘n Dankie-Dag te hou om vir mekaar ietsie te gee en “dankie” te sê? As ons ons kinders leer dat geskenke nie duur en gekoop hoef te wees nie, leer ons hul die waarde van die geskenk van die lewe. Deur hulle te leer om dinge te deel en weg te gee, leer ons hulle dat aardse dinge nie soveel waarde het soos ewige dinge nie. “Maak vir jou ‘n skat in die hemel bymekaar waar mot of roes dit nie kan verniel en diewe dit nie kan steel nie.” Dis ‘n Bybelvers wat ons leer dat dinge soos vriendskap, om liefde te bewys, om vriendelik te wees, om ons tyd te gee, meer werd is as toegedraaide geskenke. Beteken dit om nooit pakkies toe te draai nie? Nee, glad nie. Dit beteken dat selfs wanneer ons ietsie vir iemand koop, dit nie aan ‘n geldwaarde gekoppel moet word nie, eerder aan die diepte van die geskenk. Mense voel ‘n klein geskenkie lyk darem te goedkoop en afgeskeep, dan gee hulle eerder geld. Hoekom kan ons nie die hart agter die geskenkie weer raaksien en waardeer eerder as om die geskenk in rand en sent te weeg nie? ‘n Bossie rose uit jou tuin, persoonlik gepluk en versorg, behoort vir iemand meer waardevol te wees as ‘n bos blomme uit ‘n winkel.
PRAKTIESE SPELETJIES IN DIE HUIS
Maak dit ‘n leefstyl om opreg te gee, byvoorbeeld:
* Sit ‘n vars geplukte rosie op jou vrou of dogters se bedkassies neer.
* Gee jou man of seun ‘n stukkie van jou sjokolade en sit dit op hul bedkassies neer.
* Neem ‘n gedeelte van jul geld wat vir die gesin se Kersgeskenke sou gaan, en koop kos en deel dit uit aan straatmense.
* Maak kleiner goedkoop Kersgeskenke hierdie jaar, byvoorbeeld bak ‘n blikkie koekies, verf ‘n skilderytjie, stik servette, pluk blomme.
Wees opreg in die geskenke wat jy gee. Begin nuwe tradisies en leer jou kinders ‘n nuwe lied; ‘n lied wat sing dat liefde nie in geld lê nie, maar in geskenke uit die hart. ‘n Kaartjie meer as ‘n pakkie, ‘n roos meer as ‘n blink kar, ‘n drukkie meer as ‘n koevert vol geld! Kom weer by die hart uit.
Chapman, G. 2010. “The 5 Love languages of teenagers.”
Hudson, C. “Understanding teenagers.”
Lucado, M. 2012. “Wild Grace.”
Fay, J. & Cline, F. 2006. “Parenting teens with love and logic.”